Απόφαση της Επιτροπής

της 16ης Μαΐου 2003

για καθορισμό των απαιτήσεων για την πρόληψη της γρίπης των ορνίθων σε ευπαθή πτηνά σε ορισμένα κράτη μέλη

[κοινοποιηθείσα υπό τον αριθμό Ε(2003) 1691]

(Κείμενο που παρουσιάζει ενδιαφέρον για τον ΕΟΧ)

(2003/359/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΟΚ(2), και ιδίως το άρθρο 10,

Εκτιμώντας τα ακόλουθα:

(1) Η οδηγία 92/40/ΕΟΚ του Συμβουλίου, της 19ης Μαΐου 1992(3), για τη θέσπιση κοινοτικών μέτρων για την καταπολέμηση της γρίπης των ορνίθων, όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, καθορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εκδήλωσης εστίας γρίπης των ορνίθων, με την επιφύλαξη των Κοινοτικών διατάξεων που διέπουν το ενδοκοινοτικό εμπόριο.

(2) Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων τα οποία δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(4) όπως τροποποιήθηκε τελευταία από τον κανονισμό (ΕΚ) αριθ. 1282/2002 της Επιτροπής(5), και ιδίως το παράρτημα 3, προβλέπει πως το εμπόριο και οι εισαγωγές των σχετικών ζώων, σπέρματος, ωαρίων και εμβρύων δεν θα πρέπει να απαγορευτούν ή να περιορισθούν για λόγους υγείας των ζώων, εκτός από αυτούς που προβλέπονται από την εφαρμογή της Κοινοτικής νομοθεσίας και ιδίως εξ αιτίας της λήψης μέτρων διασφάλισης.

(3) Η οδηγία 1999/22/ΕΚ του Συμβουλίου, της 29ης Μαρτίου 1999, για τη διατήρηση άγριων ζώων στους ζωολογικούς κήπους(6), και ιδίως το άρθρο 2 περιλαμβάνει τον ορισμό του ζωολογικού κήπου.

(4) Από τις 28 Φεβρουαρίου 2003, οι Κάτω Χώρες έχουν δηλώσει διάφορες εστίες γρίππης των ορνίθων. Αρκετές εστίες έχουν επίσης δηλωθεί από τις 16 Απριλίου 2003 και μετά από το Βέλγιο. Στις 9 Μαΐου 2003 οι κτηνιατρικές αρχές της Γερμανίας πληροφόρησαν την Επιτροπή για ισχυρή υποψία, που επιβεβαιώθηκε στις 13 Μαΐου 2003 περί γρίπης των ορνίθων σε πτηνοτροφείο στο κρατίδιο της βόρειας Ρηνανίας-Βεστφαλίας.

(5) Προκειμένου να αποτραπεί η περαιτέρω εξάπλωση της μόλυνσης και μετά από αξιολόγηση της επιδημιολογικής κατάστασης ενδέχεται να απαιτηθεί η προληπτική σφαγή των πουλερικών που παρουσιάζουν κίνδυνο, κατόπιν απόφασης των αρμόδιων αρχών των ενδιαφερόμενων κρατών μελών.

(6) Τα ενδιαφερόμενα κράτη μέλη έλαβαν άμεσα μέτρα, πριν από την επίσημη επιβεβαίωση της εκδήλωσης της νόσου, όπως προβλέπεται από την οδηγία 92/40/ΕΟΚ του Συμβουλίου.

(7) Για λόγους σαφήνειας και διαφάνειας, η Επιτροπή, μετά από διαβούλευση με τα ενδιαφερόμενα κράτη μέλη, εξέδωσε σειρά αποφάσεων για την ενίσχυση των μέτρων που έλαβαν τα κράτη μέλη.

(8) Με βάση την απόφαση 2003/214/ΕΚ, της 27ης Μαρτίου 2003(7), σχετικά με προστατευτικά μέτρα που αφορούν τη γρίπη των ορνίθων στις Κάτω Χώρες, την απόφαση 2003/275/ΕΚ, της 16ης Απριλίου 2003(8), σχετικά με προστατευτικά μέτρα που αφορούν την ισχυρή υποψία γρίπης των ορνίθων στο Βέλγιο και την απόφαση 2003/333/ΕΚ, της 12ης Μαΐου 2003(9), σχετικά με προστατευτικά μέτρα που αφορούν ισχυρή υποψία γρίπης των ορνίθων στη Γερμανία, οι ολλανδικές, βελγικές και γερμανικές αρχές αντίστοιχα άρχισαν την προληπτική εκκένωση και σφαγή πουλερικών σε εκμεταλλεύσεις και περιοχές που παρουσιάζουν κίνδυνο, προκειμένου να αποτραπεί η περαιτέρω εξάπλωση του ιού.

(9) Η οδηγία 92/40/ΕΟΚ δεν ισχύει στην περίπτωση που η γρίπη των ορνίθων εντοπίζεται σε άλλα πτηνά. Ωστόσο, στην περίπτωση αυτή, το ενδιαφερόμενο κράτος μέλος, οφείλει να ενημερώσει την Επιτροπή για όλα τα μέτρα που θα λάβει.

(10) Προκειμένου να προστατευθούν σπάνια είδη πτηνών και πτηνά που απειλούνται με εξαφάνιση και προκειμένου να διατηρηθεί η βιοποικιλία, τα ενδιαφερόμενα κράτη μέλη είναι δυνατόν να αποφασίσουν να διενεργήσουν επείγοντα εμβολιασμό κατά της γρίπης των ορνίθων σε αυτά τα ευπαθή πτηνά.

(11) Προς το σκοπό αυτό και με βάση την εξέλιξη της κατάστασης της γρίπης των ορνίθων στις Κάτω Χώρες και το Βέλγιο, εκδόθηκε η απόφαση 2003/291/ΕΚ της Επιτροπής, της 25ης Απριλίου 2003(10), περί καθορισμού των απαιτήσεων για την πρόληψη της γρίπης των ορνίθων σε ευαίσθητα πτηνά που φυλάσσονται σε ζωολογικούς κήπους στο Βέλγιο και τις Κάτω Χώρες, με την οποία καθορίζονται τα μέτρα που ισχύουν σε περίπτωση που το ενδιαφερόμενο κράτος μέλος αποφασίσει να διενεργήσει επείγοντα εμβολιασμό κατά της γρίπης των ορνίθων σε ευπαθή πτηνά.

(12) Η προσφυγή σε επείγοντα εμβολιασμό, ακόμη και αν περιορίζεται σε ειδικές κατηγορίες ζώων τα οποία δεν αποτελούν κατά κύριο λόγο αντικείμενο εμπορίου, πιθανώς να συντείνει στο να θέσει σε κίνδυνο το καθεστώς ως προς την γρίπη των ορνίθων από την άποψη του διεθνούς εμπορίου και όχι μόνο για το κράτος μέλος ή το τμήμα της επικράτειάς του όπου διενεργείται ο εμβολιασμός.

(13) Κατά συνέπεια θα πρέπει να θεσπισθούν ειδικές απαιτήσεις σχετικά με το εμπόριο των εμβολιασθέντων πτηνών και κρίνεται σκόπιμο να εξασφαλισθεί ότι οι ζωτικές πληροφορίες σχετικά με τον επείγοντα εμβολιασμό καθορίζονται σε πρόγραμμα που θα πρέπει να υποβληθεί από τα ενδιαφερόμενα κράτη μέλη στην Επιτροπή και στα άλλα κράτη μέλη.

(14) Οι απαιτήσεις της παρούσας απόφασης θα πρέπει να ισχύσουν για ζωολογικούς κήπους όπως αυτοί ορίζονται στην οδηγία 1999/22/ΕΚ, καθώς και σε άλλα ιδρύματα, που πιθανώς να διατηρούν σπάνια ευπαθή πτηνά.

(15) Για λόγους σαφήνειας θα πρέπει να καταργηθεί η απόφαση 2003/291/ΕΚ, και να αντικατασταθεί με την παρούσα απόφαση.

(16) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για την εφαρμογή της παρούσας απόφασης ισχύουν οι ακόλουθοι ορισμοί:

- "Ζωολογικός κήπος": ίδρυμα που αναφέρεται στο άρθρο 2 της οδηγίας 1999/22/ΕΚ·

- "Εγκεκριμένο ίδρυμα, ινστιτούτο ή κέντρο" όπως αναφέρεται στο άρθρο 2 παράγραφος 1 στοιχείο γ) της οδηγίας 92/65/ΕΟΚ του Συμβουλίου·

- "Ευπαθές πτηνό": κάθε είδος πτηνού που είναι πιθανώς ευπαθές στην γρίπη των ορνίθων και διατηρείται σε ζωολογικό κήπο ή σε εγκεκριμένο ίδρυμα, ινστιτούτο ή κέντρο.

Άρθρο 2

Οι αρμόδιες κτηνιατρικές αρχές των κρατών μελών που αναφέρονται στο παράρτημα Ι, εξασφαλίζουν την λήψη αυστηρών μέτρων βιοασφάλειας στους ζωολογικούς κήπους, τα εγκεκριμένα ιδρύματα, ινστιτούτα ή κέντρα όπου διατηρούνται ευπαθή πτηνά, προκειμένου να αποφευχθούν επικίνδυνες επαφές που είναι δυνατόν να προκαλέσουν την εισαγωγή και διάδοση γρίπης των ορνίθων. Τα μέτρα αυτά αποβλέπουν ιδιαίτερα στην αποφυγή επικίνδυνων επαφών με το κοινό και με πτηνοτροφικές εκμεταλλεύσεις.

Άρθρο 3

Οι αρμόδιες κτηνιατρικές αρχές των κρατών μελών που αναφέρονται στο παράρτημα Ι είναι δυνατόν να αποφασίσουν την εφαρμογή σε ζωολογικούς κήπους ή εγκεκριμένα ιδρύματα, ινστιτούτα ή κέντρα, επείγοντος εμβολιασμού κατά της γρίπης των ορνίθων σε ευπαθή πτηνά, τα οποία θεωρούνται ότι ευρίσκονται σε κίνδυνο από την ασθένεια, στην επικράτειά τους, στις περιοχές που καθορίζονται στο παράρτημα ΙΙ, και σύμφωνα με τις απαιτήσεις που καθορίζονται στο παράρτημα ΙΙΙ της παρούσας απόφασης.

Άρθρο 4

Τα ενδιαφερόμενα κράτη μέλη υποβάλλουν επίσημα στα άλλα κράτη μέλη και στη Επιτροπή, στα πλαίσια της μόνιμης επιτροπής για την τροφική αλυσίδα και την υγεία των ζώων, πρόγραμμα επείγοντος εμβολιασμού κατά της γρίπης των ορνίθων όπως αναφέρεται στο άρθρο 3. Το πρόγραμμα περιλαμβάνει τουλάχιστον λεπτομερείς πληροφορίες σχετικά με τα ακόλουθα:

- ακριβή διεύθυνση και τοποθεσία των ζωολογικών κήπων, εγκεκριμένων ιδρυμάτων, ινστιτούτων ή κέντρων στα οποία θα πραγματοποιηθεί εμβολιασμός·

- την ιδιαίτερη ταυτότητα και αριθμό των ευπαθών πτηνών·

- την ατομική ταυτότητα των πτηνών που πρόκειται να εμβολιασθούν·

- τον τύπο εμβολίου που θα χρησιμοποιηθεί, τη διαδικασία και τον χρόνο του εμβολιασμού·

- την αιτιολογία της απόφασης για εφαρμογή των μέτρων·

- το πρόγραμμα των εμβολιασμών που θα πραγματοποιηθούν.

Άρθρο 5

Τα κράτη μέλη που αναφέρονται στο παράρτημα Ι, εφαρμόζουν τα εθνικά μέτρα σύμφωνα με την παρούσα απόφαση και ενημερώνουν αμέσως την Επιτροπή σχετικώς.

Άρθρο 6

Η απόφαση 2003/291/ΕΚ καταργείται. Οι αναφορές που γίνονται στην καταργηθείσα απόφαση θεωρούνται πως γίνονται στην παρούσα απόφαση.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 16 Μαΐου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 315 της 19.11.2002, σ. 14.

(3) ΕΕ L 167 της 22.6.1992, σ. 1.

(4) ΕΕ L 268 της 14.9.1992, σ. 52.

(5) ΕΕ L 187 της 16.7.2002, σ. 3.

(6) ΕΕ L 94 της 9.4.1999, σ. 24.

(7) ΕΕ L 81 της 28.3.2003, σ. 48.

(8) ΕΕ L 99 της 17.4.2003, σ. 57.

(9) ΕΕ L 116 της 13.5.2003, σ. 28.

(10) ΕΕ L 105 της 26.4.2003, σ. 34.

ΠΑΡΑΡΤΗΜΑ Ι

- Βέλγιο·

- Γερμανία·

- Κάτω Χώρες.

ΠΑΡΑΡΤΗΜΑ II

- Ολόκληρη η επικράτεια του Βελγίου·

- στη Γερμανία η επικράτεια του κρατιδίου του Βόρειου Ρήνου-Βεστφαλίας που ορίζεται στα δυτικά από τα σύνορα με τις Κάτω Χώρες, το Βέλγιο και την Ρηνανία-Παλατινάτο·

- ολόκληρη η επικράτεια των Κάτω Χωρών.

ΠΑΡΑΡΤΗΜΑ III

ΑΠΑΙΤΗΣΕΙΣ ΓΙΑ ΤΗΝ ΕΦΑΡΜΟΓΗ ΕΠΕΙΓΟΝΤΟΣ ΕΜΒΟΛΙΑΣΜΟΥ ΓΙΑ ΤΟΝ ΕΛΕΓΧΟ ΚΑΙ ΤΗΝ ΕΞΑΛΕΙΨΗ ΤΗΣ ΓΡΙΠΗΣ ΤΩΝ ΟΡΝΙΘΩΝ

>ΘΕΣΗ ΠΙΝΑΚΑ>